To menn unnslapp røykinferno i tunnel
Bilen sto i full fyr 400 meter inne i tunnelen ved E6 på Morskogen, som ligger helt nord i Eidsvoll. Mens lastebilsjåføren tok seg ut til fots, satt en annen mann inne i en redningskontainer og ventet på hjelp. Den brennende personbilen sperret for utgangen. - Han som var i lastebilen kom gående ut, da vi skulle til å sende inn røykdykkere. Han hadde gått langt og fått i seg mye røyk. jeg er spent på hvordan det går med ham, sier utrykdningsleder Einar Ordahl ved Eidsvoll brannvesen til VG Nett på stedet. Krevende- Vi aner ikke hva som startet brannen. Utfordringen var at vi ikke kunne kjøre inn biler for å slokke. Alt i alt er jeg glad for at det gikk så bra. Da brannen oppsto, sto den brennende personbilen mellom de to mennene som var inne i tunnelen, og utgangen, sier Ordahl. Kl. 20.38 kom røykdykkerne ut med sistemann, som var i god form etter oppholdet i redningskontaineren. Han ble imidlertid sendt til Stensby sykehus for legesjekk. Det var kraftig røykutvikling da brannvesenet og politiet rykket ut til tunnellen helt nord i Eidsvoll. Brannvesenet opplyser at bilen nå er helt utbrent. Vaktleder Jan Karlsen ved Nedre Romerike brann- og redningsetat har tidligere opplyst til rb.no at en bil tok fyr i forbindelse med anleggsarbeid. Tunnelen er rundt én kilometer lang. Brannvesenet fikk melding om brannen klokken 19.18. Det tok imidlertid 20 minutter å kjøre til stedet. - Stedet ligger øde til, sier Einar Ordahl. Politiet på Romerike kom til stedet ved 19.50-tiden. Brannvesenet og politiet vil nå foreta en teknisk gjennomgang av bilrestene.
Lastebilsjåføren gikk flere hundre meter gjennom tjukk røyk, for å komme seg ut av tunnelen hvor en bil brant.